Eidskog
Store norske leksikon,Geografi,Norges geografi,Innlandet,Eidskog
Eidskog er en kommune i Innlandet fylke, den sørligste av fylkets kommuner. Den grenser i sørøst til Värmland i Sverige, i sørvest til Viken fylke og i nord til Sør-Odal og Kongsvinger. Midt gjennom kommunen renner Vrangselva mot sør inn i Sverige. I Sverige heter den Vrångsälven.
Natur Berggrunnen består av grunnfjellets gneiser og granitter. Dalbunnen er flat og faller fra 147 meter over havet til omkring 120 meter over havet ved svenskegrensen. Høyeste punkt er Hornkjølberget, 434 meter over havet, nord i kommunen. På begge sider av Vrangselvas dalføre er et kupert, men nokså lavt skoglandskap med mange innsjøer og myrer. Berggrunnen er her dekket av gamle havavsetninger av leire og sand. Bosetning 38 prosent av innbyggerne bor i kommunens to tettsteder, administrasjonssenteret Skotterud og industristedet Magnor. Det er ellers en god del spredt bosetning i de mindre dalførene, særlig vest for hoveddalen. Kommunen har en netto utpendling på 900 personer, som tilsvarer en tredel av de sysselsatte. De fleste pendler til Kongsvinger og Osloregionen, men også noen til Charlottenberg på svensk side. Folketallet har vist en svak nedgang, ned 4 prosent i tiårsperioden 2013 til 2022. Næringsliv Eidskog er en landbruks- og industrikommune; 4,6 prosent av de yrkesaktive var i 2021 sysselsatt i primærnæringene, 12,1 prosent i industrien (landsgjennomsnittet henholdsvis 2,3 og 7,6 prosent). 75 prosent av Eidskogs areal består av produktiv skog. Det meste av tømmeret foredles i lokale sagbruk og trevarebedrifter. Seks prosent av arealet er jordbruksareal; det meste nyttes til korndyrking. I industrien dominerer produksjon av aluminiumsprofiler (Hydro Extrusion), vinduer og dører (H-vinduet), sagbruk og høvleri (Eidskog-Stangeskovene). Den mest tradisjonsrike bedriften er Magnor Glassverk, grunnlagt i 1896 under navnet Gejersfors Glasverk. Reiseliv og handel har alltid spilt en stor rolle i Eidskogs næringsliv. Etter andre verdenskrig har man utviklet grenseområdet «Morokulien», der fredsmonumentet står på selve grensen. Grensehandelen har ført til stor detaljhandel på begge sider av grensen, og i Eidskog er det særlig Magnor som har trukket fordel av dette. Samferdsel Vegen langs Vrangselva (riksveg 2) er en gammel ferdselsveg mellom Norge og Sverige, og jernbanen Oslo–Kongsvinger–Stockholm følger denne. Riksveg 2, Elverum–Kongsvinger–svenskegrensen, ble i 1993 omlagt rundt Skotterud og Magnor sentrum. I sørvest går fylkesveg 21 Skotterud–Halden. Fra Skotterud går også fylkesveg 202 mot øst og nord gjennom de østlige skogsdistriktene. Administrativ inndeling og offentlige institusjoner Eidskog hører til Innlandet politidistrikt, Romerike og Glåmdal tingrett og Eidsivating lagmannsrett. Kommunen er med i regionrådet Kongsvingerregionen sammen med Grue, Kongsvinger, Nord-Odal, Sør-Odal og Åsnes. Eidskog kommune tilsvarer de to sokna Eidskog og Vestmarka i Solør, Vinger og Odal prosti (Hamar bispedømme) i Den norske kirke. Mot slutten av 1800-tallet hørte Eidskog til Vinger og Odalen fogderi i Hedemarkens amt. For statistiske formål er Eidskog kommune (per 2016) inndelt i fem delområder med til sammen 37 grunnkretser:   Vestmarka: Bolfoss, Rud, Jerpset, Harstad, Grusjø, Fjellskogen  Tollefsbøl: Gransbråten, Tollefsbøl, Snesbøl, Fjell  Matrand: Dal, Kisen, Matrand, Torp, Holseter, Bråta, Åklangberget, Åbogsmoen  Skotterud: Skotterudmyra, Skotterud, Skotterud Hageby, Gartneriet, Hallbekken, Tuhusmoen, Skotterudskogen, Trandem, Ilag  Magnor: Magnoråsen, Maridal, Gaustadmoen, Vilsbergfeltet, Høgsætermoen, Gjøvika, Gaustadsæter, Svendsrud, Nevjen, Finsrud Historikk og kultur Til Eidskog knytter det seg flere historiske minner fra napoleonskrigene i 1807–1814. Minnesteiner er reist blant annet ved Jerpset over lærdølenes angrep her i 1808 og ved Skotterud og Matrand over oberst Krebs' angrep i 1814. Ved Skjølabråten, et sentralt sted for grensetrafikken under andre verdenskrig, ligger Norske Grenselosers Museum, åpnet i 1995. Eidskog kirke ved Matrand er en tømret korskirke fra 1665. Kirken ble ombygd i 1850-årene og restaurert i 1966. Bygdemuseet Eidskog Museum i Matrand har flere avdelinger. Dikteren Hans Børlis hjemsted Fjellskogen blir restaurert for å bevare materiale om hans liv og forfatterskap. Kommunevåpen og navn Kommunevåpenet (godkjent i 1986) har en svart orrhane med bakovervendt hode mot en sølvfarget bakgrunn. Orrhanen symboliserer skogen, skogsdriften og dyrelivet i kommunen. Kart  Les mer i Store norske leksikon Innlandet Norges geografi Eksterne lenker Eidskog kommunes nettsider Kommunefakta Eidskog – SSB Geologiske kart – NGU Litteratur Engen, Jorunn Ingrid: Eidskog bygdebok, 1982-, 5 bind, isbn 82-991677-0-1. Les bøkene på nb.no  Fjellstad, Lars M.: Folkeminne frå Eidskog, 1951–66, 3 bind (Norsk folkeminnelags skrifter, 68, 74, 98). Les bøkene  Lillevold, Eyvind: Vinger og Eidskog, 1965. Les boka